钦定古今图书集成/明伦汇编/交谊典/第071卷 > 宋册府元龟 > 《秋夜送孟赞府兄还都序》前人
## 钦定古今图书集成/明伦汇编/交谊典/第071卷 > 宋册府元龟 > 《秋夜送孟赞府兄还都序》前人

夫士有饰危冠、佩长剑，扬眉吐诺，激昂青云者，莫不
夸炫意气，托交王侯。若告之急难，乃十失八九。我义
凡孟子则不然，道合而襟期暗亲，志乖而肝胆楚、越，
鸿骞凤立，不循常流。孔明披《书》，每观于大略；少君读
《易》，时作于小人。四方贤豪，泫然景慕。虽长不满七尺，
而心雄万夫。至于酒情中酣，天机峻发，则谈笑满席，
风云动人。非嵩岳之精，何以及此？白以弱植，早饮香
名，况亲承光辉，恩甚华萼。他乡此别，谁无恨耶？时林
风吹霜，散下秋草，海雁嘶月，孤鹤翔云。惊魂动骨，戛
瑟涕流。抗手缅迈，伤如之何？请各赋诗，以宠岐路。